峴山
作者：裴煜
朝代：宋

paragraphs: 襄陽有佳山，名著無如峴。
嘗休賢達足，我獨愧未踐。
君侯把麾符，政暇興不淺。
命車極登臨，旌旆隨谷轉。
心思羊鉅平，息樹宜勿剪。
于今戴清風，整整如冠冕。
高碑本墮泪，雨漬至苔蘚。
廟祠委榛蕪，奚勸千載善。
馳章動天聽，口以功烈侔。
果聞帝曰俞，恢宇明祭典。
哦詩序其事，筆銳犀可剸。
景無一髮遺，粲若丹青展。
乃知覽觀時，非止在游衍。
聲氣異代同，美從江漢顯。